Document ID: 32014R0319

KOMISIJOS REGLAMENTAS (ES) Nr. 319/2014
2014 m. kovo 27 d.
dėl Europos aviacijos saugos agentūros renkamų mokesčių ir rinkliavų, panaikinantis Reglamentą (EB) Nr. 593/2007
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), ypač į jo 64 straipsnio 1 dalį,
pasikonsultavusi su Europos aviacijos saugos agentūros valdančiąja taryba,
kadangi:
(1)
Europos aviacijos saugos agentūros (toliau - Agentūra) pajamas sudaro Sąjungos ir Europos trečiųjų šalių, kurios yra Reglamento (EB) Nr. 216/2008 66 straipsnyje nurodytų susitarimų šalys, įnašai, pareiškėjų mokami mokesčiai už Agentūros išduodamus, tvarkomus ar iš dalies keičiamus pažymėjimus bei patvirtinimus ir rinkliavos už publikacijas, apeliacinių skundų nagrinėjimą, mokymą ir visas kitas Agentūros teikiamas paslaugas;
(2)
Komisijos reglamentu (EB) Nr. 593/2007 (2) buvo nustatyti Agentūros rinktini mokesčiai ir rinkliavos. Tačiau tarifus reikia patikslinti, kad būtų užtikrinta pusiausvyra tarp išlaidų, kurias patiria Agentūra, atlikdama susijusius sertifikavimo darbus ir teikdama paslaugas, ir pajamų, skirtų toms išlaidoms padengti;
(3)
šiame reglamente numatyti mokesčiai ir rinkliavos turėtų būti nustatyti skaidriai, sąžiningai ir vienodai;
(4)
dėl Agentūros renkamų mokesčių neturėtų kilti pavojus susijusių Europos pramonės šakų konkurencingumui. Be to, juos nustatant reikėtų tinkamai atsižvelgti į mažųjų įmonių mokėjimo galimybes;
(5)
nepaisant to, kad Agentūra visų pirma turėtų rūpintis civilinės aviacijos sauga, vykdydama jai pavestas užduotis, ji turėtų visapusiškai atsižvelgti ir į išlaidų veiksmingumo aspektą;
(6)
įmonių geografinė vieta valstybių narių teritorijose neturėtų būti diskriminacinis veiksnys. Todėl su tokių įmonių labui atliekamais sertifikavimo darbais susijusios kelionių išlaidos turėtų būti skaičiuojamos bendrai ir padalijamos visiems pareiškėjams;
(7)
šiuo reglamentu numatoma galimybė Agentūrai taikyti mokesčius už sertifikavimo darbus, kurie nėra paminėti šio reglamento priede, tačiau priklauso Reglamente (EB) Nr. 216/2008 nurodytai sričiai;
(8)
pareiškėjas turėtų turėti galimybę paprašyti, kad jam būtų iš anksto pateikta finansinė sąmata su nurodyta numatoma suma, kurią reikės sumokėti už sertifikavimo darbą ar paslaugą. Mokėtinos sumos nustatymo kriterijai turėtų būti aiškūs, vienodi ir vieši. Jeigu šios sumos iš anksto tiksliai nustatyti neįmanoma, Agentūra turėtų nustatyti skaidrius sumos, mokėtinos atliekant sertifikavimo darbą ar teikiant paslaugą, apskaičiavimo principus;
(9)
turėtų būti nustatyti pagal šį reglamentą renkamų mokesčių ir rinkliavų mokėjimo terminai;
(10)
reikėtų nustatyti nemokėjimo atvejais taikytinas tinkamas priemones, pavyzdžiui, susijusių paraiškos teikimo procesų nutraukimą, susijusių patvirtinimų panaikinimą, tolesnių sertifikavimo darbų nebeatlikimą ar paslaugų nebeteikimą tam pačiam pareiškėjui ir nesumokėtos sumos susigrąžinimą turimomis priemonėmis;
(11)
šios pramonės šakos atstovams turėtų būti suteikta galimybė tinkamai planuoti finansus ir iš anksto numatyti išlaidas, susijusias su mokesčiais ir rinkliavomis, kurias jie turės sumokėti. Kartu reikia išlaikyti pusiausvyrą tarp bendros išlaidų, kurias patiria Agentūra atlikdama sertifikavimo darbus ir teikdama paslaugas, sumos ir bendros pajamų, kurias ji gauna rinkdama mokesčius ir rinkliavas, sumos. Pagal finansinio pagrindų reglamento (3) nuostatas, nustatomi mokesčiai ir rinkliavos turėtų būti tokio dydžio, kad būtų išvengta deficito ar nebūtų sukaupiamas didelis perteklius. Todėl, jei Agentūros finansiniai rezultatai ir prognozės rodytų pasikartojantį didelį deficitą ar perteklių, turėtų būti privaloma peržiūrėti mokesčių ir rinkliavų dydį;
(12)
prieš keičiant mokesčius turėtų būti konsultuojamasi su suinteresuotosiomis šalimis. Be to, Agentūra turėtų periodiškai teikti suinteresuotosioms šalims informaciją apie tai, kaip ir kuo remiantis yra apskaičiuojami mokesčiai. Iš šios informacijos suinteresuotosios šalys turėtų galėti susidaryti vaizdą apie Agentūros patirtas išlaidas ir jos darbo našumą;
(13)
šiame reglamente nustatyti tarifai turėti būti pagrįsti Agentūros darbo krūvio ir susijusių išlaidų prognozėmis. Tarifų peržiūrėjimo tvarka turėtų būti tokia, kad būtų galima be nepagrįsto delsimo atlikti keitimus, atsižvelgiant į patirtį, kurią Agentūra įgijo taikydama šį reglamentą, nuolatinio išteklių ir darbo metodikos stebėjimo duomenis ir susijusius veiksmingumo didinimo rezultatus, taip pat į nuolatinio finansinių poreikių vertinimo duomenis. Šiuo atžvilgiu reikėtų pažymėti, kad Agentūra ne vėliau kaip 2016 m. sausio mėn. bus įpareigota iš mokesčių ir rinkliavų gautomis pajamomis dengti savo darbuotojų, su kuriais susijusios išlaidos finansuojamos iš Agentūros renkamų mokesčių ir rinkliavų, pensijų įmokas. Siekiant laikytis šio finansinio reikalavimo, reikės patikslinti mokesčius ir rinkliavas;
(14)
išlaidos, susijusios su paslaugomis, Agentūros teikiamomis oro eismo valdymo ir oro navigacijos paslaugų (OEV ir ONP) srityse, turės atitikti reikalavimus, kad galėtų būti finansuojamos iš oro navigacijos paslaugų naudotojams taikomų mokesčių, kaip numatyta Komisijos įgyvendinimo reglamento (ES) Nr. 391/2013 (4) 6 straipsnyje;
(15)
tikslinga apeliacinį skundą laikyti priimtinu tik tada, kai sumokama visa rinkliava už apeliacinių skundų dėl Agentūros sprendimų nagrinėjimą;
(16)
faktinis darbo krūvis, susijęs su trečiųjų šalių produktų sertifikavimu, turėtų būti vertinamas atsižvelgiant į Reglamento (EB) Nr. 216/2008 12 straipsnio 1 dalyje nurodytus susitarimus. Iš esmės trečiųjų šalių, su kuriomis Sąjunga yra sudariusi atitinkamus susitarimus, išduotų pažymėjimų patvirtinimo, kurį atlieka Agentūra, procesas aprašytas tuose susitarimuose, ir jo darbo krūvis turėtų skirtis nuo darbo krūvio, susijusio su Agentūros vykdomos sertifikavimo veiklos procesu;
(17)
šiame reglamente numatytos priemonės atitinka komiteto, įsteigto pagal Reglamento (EB) 216/2008 65 straipsnio 1 dalį, nuomonę;
(18)
todėl Reglamentas (EB) Nr. 593/2007 turėtų būti panaikintas,
PRIĖMĖ ŠĮ REGLAMENTĄ:
I SKYRIUS
BENDROSIOS NUOSTATOS
1 straipsnis
Dalykas
Šiame reglamente nustatomi atvejai, kuriais privaloma mokėti mokesčius ir rinkliavas, nustatomos mokesčių ir rinkliavų sumos ir jų mokėjimo būdas.
2 straipsnis
Apibrėžtys
Šiame reglamente vartojamų terminų apibrėžtys:
a) mokesčiai- Agentūros renkamos sumas, kurias moka pareiškėjai už sertifikavimo darbus;
b) rinkliavos- Agentūros renkamos sumos, kurias už Agentūros teikiamas kitas nei sertifikavimo paslaugas moka pareiškėjai arba, jei teikiamas apeliacinis skundas, fizinis arba juridinis asmuo, teikiantis tą skundą;
c) sertifikavimo darbas- bet kokia pagal Reglamentą (EB) Nr. 216/2008 ir jo įgyvendinimo taisykles tiesiogiai ar netiesiogiai Agentūros vykdoma pažymėjimų išdavimo, tvarkymo ar dalinio keitimo veikla;
d) paslauga- Agentūros vykdoma bet kokia kita nei sertifikavimo veikla, įskaitant prekių tiekimą;
e) pareiškėjas- fizinis ar juridinis asmuo, prašantis Agentūros atlikti sertifikavimo darbą ar suteikti paslaugą.
3 straipsnis
Mokesčių ir rinkliavų nustatymas
1. Agentūra reikalauja mokėti mokesčius ir rinkliavas ir juos renka tik vadovaudamasi šiuo reglamentu.
2. Valstybės narės nerenka mokesčių už sertifikavimo darbus, net jei atlieka juos Agentūros vardu. Agentūra valstybėms narėms atlygina už sertifikavimo darbus, kuriuos šios atliko jos vardu.
3. Visi mokesčiai ir rinkliavos išreiškiami ir mokami eurais.
4. Priedo I ir II dalyse nurodytos sumos kasmet indeksuojamos atsižvelgiant į infliacijos lygį pagal priedo IV dalyje nustatytą metodą.
5. Nukrypstant nuo priede nurodytų mokesčių, mokesčiams už sertifikavimo darbus, atliekamus pagal dvišalius Sąjungos ir trečiųjų šalių susitarimus, gali būti taikomos specialios atitinkamų dvišalių susitarimų nuostatos.
4 straipsnis
Mokesčių ar rinkliavų mokėjimas
1. Agentūra nustato mokesčių ir rinkliavų mokėjimo sąlygas ir nurodo, kokiomis aplinkybėmis taiko mokesčius už sertifikavimo darbus ir paslaugas. Šias sąlygas agentūra skelbia savo svetainėje.
2. Pareiškėjas per 30 kalendorinių dienų nuo sąskaitos faktūros pateikimo dienos sumoka visą reikiamą sumą, įskaitant galimus su mokėjimu susijusius banko mokesčius.
3. Jei Agentūra per šio straipsnio 2 dalyje nurodytą laikotarpį negauna mokėjimo pagal sąskaitą faktūrą, ji gali skaičiuoti delspinigius už kiekvieną kalendorinę vėlavimo sumokėti dieną.
4. Delspinigių norma yra Europos Sąjungos oficialiojo leidinio C serijoje paskelbta norma, kurią taiko Europos centrinis bankas savo pagrindinėms refinansavimo operacijoms, galiojusi to mėnesio, kurį sueina mokėjimo terminas, pirmą kalendorinę dieną, padidinus ją aštuoniais procentiniais punktais.
5. Jeigu Agentūra turi įrodymų, kad pareiškėjas gali būti finansiškai nepajėgus, ji gali atmesti paraišką, nebent pareiškėjas pateiktų banko garantiją arba garantuotą užstatą.
6. Agentūra gali atmesti paraišką tais atvejais, kai pareiškėjas neįvykdė mokėjimo įsipareigojimų, susijusių su Agentūros atliekamais sertifikavimo darbais arba teikiamomis paslaugomis, nebent pareiškėjas sumoka likusias už tuos sertifikavimo darbus arba suteiktas paslaugas turimas sumokėti sumas.
5 straipsnis
Kelionės išlaidos
1. Jei priedo I dalyje ir II dalies 1 punkte nurodytas sertifikavimo darbas ar paslauga visiškai arba iš dalies atliekami ne valstybių narių teritorijose, pareiškėjas apmoka kelionės išlaidas pagal šią formulę:
2. II dalies 2 punkte nurodytų paslaugų atveju pareiškėjas, nepriklausomai nuo paslaugos atlikimo geografinės vietos, apmoka kelionės išlaidas pagal šią formulę:
3. Šio straipsnio 1 ir 2 dalyse nurodytų formulių kintamųjų reikšmės:
d
=
apmokėtinos kelionės išlaidos;
v
=
transporto išlaidos;
a
=
oficialūs Komisijos nustatyti standartiniai dienpinigiai, apimantys apgyvendinimo, maisto, kelionių komandiruotės vietoje ir kitas įvairias išlaidas (5);
h1
=
kelionės laikas (kelionėje ekspertų praleistų valandų skaičius), apmokestinamas taikant priedo II dalies 1 punkte nustatytą valandos įkainį;
h2
=
kelionės laikas (kelionėje ekspertų praleistų valandų skaičius), apmokestinamas taikant priedo II dalies 2 punkte nustatytą valandos įkainį;
e
=
vidutinės kelionės valstybių narių teritorijose išlaidos, įskaitant vidutines transporto išlaidas ir vidutinį valstybių narių teritorijose keliaujant praleistą laiką, padaugintą iš priedo II dalies 1 punkte nustatyto valandos įkainio. Šis mokestis kasmet peržiūrimas ir indeksuojamas.
6 straipsnis
Finansinė sąmata
1. Pareiškėjas gali prašyti pateikti sumų, kurias reikės mokėti, finansinę sąmatą.
2. Jei pareiškėjas prašo pateikti arba pakeisti finansinę sąmatą, veikla atidedama iki tol, kol Agentūra pateiks reikiamą sąmatą, o pareiškėjas ją patvirtins.
3. Jei paaiškėja, kad darbas yra paprastesnis arba greičiau įvykdomas, nei buvo manyta iš pradžių, arba priešingai, sudėtingesnis ir jam reikia daugiau laiko, nei Agentūra galėjo pagrįstai numatyti, Agentūra pakeičia finansinę sąmatą.
II SKYRIUS
MOKESČIAI
7 straipsnis
Bendrosios mokesčių mokėjimo nuostatos
1. Sertifikavimo darbas vykdomas tik sumokėjus visą mokėtiną mokestį, nebent Agentūra, tinkamai įvertinusi finansinę riziką, nusprendžia kitaip. Agentūra vieną bendrą mokesčio sąskaitą faktūrą gali išrašyti gavusi paraišką arba metinio ar priežiūros laikotarpio pradžioje.
2. Už konkretų sertifikavimo darbą pareiškėjo mokėtiną mokestį sudaro:
a)
priedo I dalyje nustatytas fiksuotas mokestis arba
b)
kintamas mokestis.
3. Šio straipsnio 2 dalies b punkte nurodytas kintamas mokestis nustatomas padauginus faktinį darbo valandų skaičių iš priedo II dalies 1 punkte nustatyto valandos įkainio.
4. Taikydama būsimus reglamentus, susijusius su sertifikavimo darbais, Agentūros vykdytinais pagal atitinkamas Reglamento (EB) Nr. 216/2008 nuostatas, Agentūra gali pagal priedo II dalies 1 punktą rinkti mokesčius už kitus nei priede nurodytus sertifikavimo darbus iki tol, kol į šį reglamentą galės būti įtrauktos specialios nuostatos dėl Agentūros rinktinų atitinkamų mokesčių.
8 straipsnis
Mokėjimo laikotarpiai
1. Priedo I dalies 1-4 lentelėse nurodyti mokesčiai renkami už kiekvieną paraišką ir už kiekvieną 12 mėnesių laikotarpį. Pasibaigus pirmam 12 mėnesių laikotarpiui, už kiekvieną dieną taikomas mokestis, lygus 1/365 atitinkamo metinio mokesčio.
2. Priedo I dalies 5 lentelėje nurodyti mokesčiai renkami už kiekvieną paraišką.
3. Priedo I dalies 6 lentelėje nurodyti mokesčiai renkami už 12 mėnesių laikotarpį.
4. Mokesčiai, susiję su priedo I dalies 7-11 lentelėse nurodytomis organizacijomis, renkami taip:
a)
patvirtinimo mokesčiai renkami už kiekvieną paraišką;
b)
priežiūros mokesčiai renkami už 12 mėnesių laikotarpį;
c)
jei organizacijoje įvyksta pokyčių, turinčių įtakos jos patvirtinimui, perskaičiuojamas ir nuo kito 12 mėnesių laikotarpio taikomas mokėtinas priežiūros mokestis.
9 straipsnis
Paraiškos panaikinimas
1. Jei pasibaigus 4 straipsnio 2 dalyje nurodytam laikotarpiui Agentūra nėra gavusi už sertifikavimo darbą mokėtinų mokesčių, ji, pasikonsultavusi su pareiškėju, gali paraišką atmesti.
2. Visas mokesčių, apskaičiuotų pagal einamajam dvylikos mėnesių laikotarpiui nustatytą valandos įkainį, tačiau neviršijančių taikomo fiksuoto mokesčio, likutis, taip pat kelionės išlaidos ir kitos mokėtinos sumos turi būti sumokamos tuo metu, kai Agentūra nutraukia sertifikavimo darbą, šiais atvejais:
a)
kai Agentūra atmeta paraišką arba
b)
kai Agentūra turi nutraukti sertifikavimo darbą, nes pareiškėjas:
i)
neturi pakankamai išteklių;
ii)
nesilaiko taikomų reikalavimų arba
iii)
nusprendžia atšaukti savo paraišką arba atidėti projektą.
3. Tais atvejais, kai Agentūra pareiškėjo reikalavimu iš naujo imasi anksčiau sustabdyto sertifikavimo darbo, ji renka naują mokestį, neatsižvelgdama į tai, kokie mokesčiai jau buvo sumokėti už sustabdytus darbus.
10 straipsnis
Pažymėjimo galiojimo sustabdymas ar pažymėjimo atšaukimas
1. Jei pasibaigus 4 straipsnio 2 dalyje nurodytam laikotarpiui Agentūra nėra gavusi likusių sumokėti mokesčių, ji, pasikonsultavusi su pareiškėju, gali sustabdyti atitinkamo pažymėjimo galiojimą ar pažymėjimą atšaukti.
2. Jei Agentūra sustabdo pažymėjimo galiojimą dėl nesumokėto metinio mokesčio ar priežiūros mokesčio arba dėl to, kad pareiškėjas nesilaiko taikomų reikalavimų, atitinkamas mokesčių mokėjimo laikotarpis tęsiasi, ir pareiškėjas moka už pažymėjimo galiojimo sustabdymo laikotarpį.
3. Jei Agentūra atšaukia pažymėjimą, sumokamas visas mokesčių, apskaičiuotų pagal einamajam dvylikos mėnesių laikotarpiui nustatytą valandos įkainį, tačiau neviršijančių taikomo fiksuoto mokesčio, likutis ir kitos tuo metu mokėtinos sumos.
11 straipsnis
Pažymėjimų grąžinimas ar perdavimas
Jei pažymėjimo turėtojas grąžina arba perduoda atitinkamą pažymėjimą, visas mokesčių, apskaičiuotų pagal einamajam dvylikos mėnesių laikotarpiui nustatytą valandos įkainį, tačiau neviršijančių taikomo fiksuoto mokesčio, likutis, taip pat kelionės išlaidos ir kitos tuo metu mokėtinos sumos sumokamos pažymėjimo grąžinimo arba perdavimo dieną.
12 straipsnis
Išimties tvarka atliekami sertifikavimo darbai
Renkamas mokestis išimties tvarka padidinimas, kad būtų padengtos visos vykdant specialų pareiškėjo prašymą Agentūros patirtos išlaidos, jei vykdant tą prašymą sertifikavimo darbas atliekamas tokia išimties tvarka:
a)
skiriant tokios kategorijos darbuotojus, kokių Agentūra įprasta tvarka paprastai neskirtų, arba
b)
skiriant tiek darbuotojų, kad darbas būtų atliktas greičiau negu Agentūrai taikant įprastą tvarką.
III SKYRIUS
RINKLIAVOS
13 straipsnis
Rinkliavos
1. Agentūros renkamų rinkliavų už priedo II dalies 1 punkto sąraše išvardytas paslaugas, sumos yra lygios suteiktų paslaugų faktinėms išlaidoms. Tuo tikslu sąskaita faktūra išrašoma padauginus Agentūros paslaugai suteikti skirtą laiką iš tame sąraše nurodyto valandos įkainio.
2. Agentūros renkamų rinkliavų už kitas nei priedo II dalies 1 punkto sąraše išvardytas paslaugas, sumos yra lygios suteiktų paslaugų faktinėms išlaidoms. Tuo tikslu sąskaita faktūra išrašoma padauginus Agentūros paslaugai suteikti skirtą laiką iš priedo II dalies 2 punkte nurodyto valandos įkainio.
3. Jei teikdama tam tikras paslaugas Agentūra patiria išlaidų, kurios negali būti tinkamai nustatytos ir apmokestinamos taikant valandos įkainį, rinkliavos toms išlaidoms padengti nustatomos pagal vidaus administracines procedūras.
14 straipsnis
Rinkliavų rinkimo laikas
Jei Agentūra, tinkamai įvertinusi finansinę riziką, nenusprendžia kitaip, rinkliavos renkamos prieš teikiant paslaugą.
IV SKYRIUS
APELIACINIAI SKUNDAI
15 straipsnis
Apeliacinių skundų nagrinėjimas
1. Pagal Reglamento (EB) Nr. 216/2008 44 straipsnį teikiamų apeliacinių skundų nagrinėjimas apmokestinamas. Rinkliavų sumos apskaičiuojamos pagal priedo III dalyje nustatytą metodą. Apeliacinis skundas priimtinu laikomas tik jei per šio straipsnio 3 dalyje nurodytą laikotarpį buvo sumokėta skundo nagrinėjimo rinkliava.
2. Apeliacinį skundą teikiantis juridinis asmuo Agentūrai pateikia įgalioto pareigūno pasirašytą pažymą, kurioje nurodoma apeliacinio skundo teikėjo apyvarta. Ta pažyma pateikiama kartu su apeliaciniu skundu.
3. Apeliacinių skundų nagrinėjimo rinkliava Agentūros nustatyta taikytina tvarka sumokama Agentūrai per 60 kalendorinių dienų nuo skundo pateikimo Agentūrai dienos.
4. Jeigu apeliacinis skundas išnagrinėjamas apeliacinio skundo teikėjo naudai, Agentūra grąžina sumokėtas apeliacinio skundo nagrinėjimo rinkliavas.
V SKYRIUS
AGENTŪROS DARBO TVARKA
16 straipsnis
Bendrosios nuostatos
1. Agentūra išskiria su atliekamais sertifikavimo darbais ir teikiamomis paslaugomis susijusias pajamas ir išlaidas.
Siekiant išskirti pajamas ir išlaidas, kaip nurodyta pirmoje pastraipoje:
a)
Agentūros renkami mokesčiai ir rinkliavos laikomi atskiroje sąskaitoje ir vedama atskira jų apskaita;
b)
Agentūra parengia ir taiko analitinės pajamų ir išlaidų apskaitos sistemą.
2. Kiekvienų finansinių metų pradžioje sudaroma bendroji preliminari mokesčių ir rinkliavų sąmata. Ši sąmata sudaroma atsižvelgiant į ankstesnius Agentūros finansinius rezultatus, numatomas išlaidas bei pajamas ir preliminarų darbų planą.
3. Jeigu finansinių metų pabaigoje bendra mokestinių pajamų, kurios pagal Reglamento (EB) Nr. 216/2008 64 straipsnio 5 dalį sudaro asignuotąsias pajamas, suma viršija bendrą sertifikavimo darbų išlaidų sumą, perviršis pagal Agentūros finansinio reglamento 19 straipsnio 1 dalies a punktą naudojamas sertifikavimo darbams finansuoti.
17 straipsnis
Vertinimas ir peržiūra
1. Agentūra Komisijai, valdančiajai tarybai ir pagal Reglamento (EB) Nr. 216/2008 33 straipsnio 4 dalį įsteigtam suinteresuotųjų šalių patariamajam organui kasmet teikia informaciją apie elementus, pagal kuriuos nustatoma mokesčių suma. Tą informaciją visų pirma sudaro ankstesnių ir paskesnių metų išlaidų analizė.
2. Siekdama užtikrinti, kad nustatant Agentūros renkamus mokesčius ar rinkliavas būtų tinkamai atsižvelgta į svarbią informaciją, susijusią su pagrindinėmis prielaidomis dėl planuojamų Agentūros pajamų ir išlaidų, Agentūra periodiškai peržiūri šio reglamento priedą.
Prireikus šis reglamentas gali būti peržiūrėtas praėjus ne daugiau kaip penkeriems metams po jo įsigaliojimo. Prireikus šis reglamentas iš dalies pakeičiamas, visų pirma atsižvelgiant į Agentūros pajamas ir susijusias išlaidas.
3. Prieš pateikdama savo nuomonę dėl siūlomų priede nurodytų sumų keitimų, Agentūra pasikonsultuoja su šio straipsnio 1 dalyje nurodytu suinteresuotųjų šalių patariamuoju organu. Per tą konsultaciją Agentūra paaiškina siūlomo keitimo priežastis.
VI SKYRIUS
PEREINAMOJO LAIKOTARPIO IR BAIGIAMOSIOS NUOSTATOS
18 straipsnis
Panaikinimas
Reglamentas (EB) Nr. 593/2007 panaikinamas.
19 straipsnis
Pereinamojo laikotarpio nuostatos
1. Šis reglamentas taikomas taip:
a)
priedo I ir II dalyse nustatyti paraiškos teikimo mokesčiai taikomi visoms po šio reglamento įsigaliojimo pateiktoms paraiškoms;
b)
priedo I dalies 1-4 ir 6-12 lentelėse nustatyti metiniai ir priežiūros mokesčiai taikomi visiems tebevykdomiems sertifikavimo darbams nuo kitos metinės įmokos, mokėtinos po šio reglamento įsigaliojimo;
c)
priedo II dalyje nustatyti valandos įkainiai po šio reglamento įsigaliojimo taikomi visiems tebevykdomiems darbams, apmokestinamiems pagal valandos įkainį;
d)
3 straipsnio 4 dalyje nurodytas indeksavimas po šio reglamento įsigaliojimo atliekamas kiekvienų metų sausio 1 d., pradedant 2015 m. sausio mėn.
2. Nepaisant 18 straipsnio nuostatų, Komisijos reglamentų (EB) Nr. 488/2005 (6) ir (EB) Nr. 593/2007 nuostatos ir toliau taikomos visiems mokesčiams ir rinkliavoms, nepatenkantiems į šio reglamento taikymo sritį pagal 20 straipsnį.
20 straipsnis
Įsigaliojimas
Šis reglamentas įsigalioja pirmą mėnesio, einančio po jo paskelbimo Europos Sąjungos oficialiajame leidinyje, dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. kovo 27 d.

Labels: 3
8
2
15